@yahya_al_alaq
تجاهلني بعد وياي ثگل الدم
لاتنطي مجال اصعب وكابر هم
ضبط سوي روحك عود مامهتم
والله تحبني حب بس الله بي يعلم
تراقب عن بعد گلبك عليه يلوب
جرأه البالگلب لو تنتقل بالفم
چا كلمة احبك جزت ذاك الصوب
والاطرش سمعها واجه وگلك تم
من اكعد گبالك تلتفت ليغاد
مو يمي القضيه وانت رب اليم
اسولف ويه غيرك احس بيك تموت
فص عينك طلع ما اعرف شدردم
احجي بصوت عالي شدردمت لتخاف
من المنضغط اتوقع اشبع ذم
ولو مرات ادك دگة خباثه وياك
اشوفك روحي واكعد اختل اتبسم
تظل عينك تدور عليه بين الناس
والبيدك يطيح ويغدي وجهك دم
هنا يبدي الضعف ويبين المبهم
بهاللحظة المشاعر صدك تترجم
حسبالك رحت؟!!
لاما رحت موجود..
وهذا الوگع من ايدك دهاك الزم
دايخ بيه دايخ هسه شموازيك
فضها وكول احبك شلك بهالهم
يعجبك شكلي صوتي ووكفتي وممشاي
حافظني حفظ تندلني وين انشم
متردد بطبعك حذر مدري شبيك
ترجع الف خطوه وخطوه تتقدم
اذا حتى السلام ترده بالمثقال
ما اسلم تكول شدعوه ما سلم
لكن هم اعذرك عقلك مأذيك
الله يساعدة چم قسم يتقسم
ما بين المكابر والخجل والشوگ
والحب والشرف والنسب وابن العم
ترا الدنيا گصيره والسنين خفاف
من تتبده منك بعد ما تنلم
#يحيى_العلاق #قصايد #عراق # اهواز #رومانسيات #مزاجيات #حب #غرام #نكد #مزاج